Barn Jams
Barn Jams — ინსტრუმენტული კომპოზიციების სერია, რომელიც შესრულდა დეივიდ გილმორის და მისი 2006 წლის ტურნეს On an Island შემადგენლობის ნაწილის მიერ. დეივიდის გარდა, ასეთები იყვნენ: გაი პრეტი (ბასი), რიჩარდ რაიტი (კლავიშებიანები) და სტივ დისტანისლაო (დასარტყმელი საკრავები). სესიები, რომლებიც გაიმართა დეივიდის სასექსში მდებარე სახლის ბეღელში, ჩაიწერეს და გადაიღეს. უცნობია, თუ რამდენი იმპროვიზაციული მონაკვეთი არსებობს, თუმცა, Live in Gdańsk-ის მეორე DVD-ზე, ერთ-ერთ ინტერვიუში გილმორი აღნიშნავს, რომ ჩაიწერა დაახლოებით „200 ჯემი“. სამი კომპოზიცია გამოვიდა Live in Gdańsk-ის 4 დისკიან ვერსიაში, ერთი — Remember That Night-ზე (2007), ხოლო კიდევ ოთხი ორიგინალური — 2015 წლის ალბომის Rattle That Lock დელუქს გამოცემაში. ითვლება, რომ Barn Jams-ში წარმოდგენილია რიჩარდ რაიტის უკანასკნელი ცნობილი ჩანაწერები.